Щхьэлды и Iэхэлъахэм «Альтаир» щIалэгъуалэ проектым и щIыналъэ Iыхьэр щекIуэкIынущ
Туризмэмрэ лъахэхутэм ехьэлIауэ къызэрагъэпэщу «Альтаир» зыфIаща щIалэгъуалэ проектым пщэрылъ зыщищIыжа Iуэхухэр зэпигъэунукъым, ахэр иджыри Къэбэрдей-Балъкъэрым щекIуэкIынущ.
Егъэджэныгъэ-узэщIакIуэ къалэнхэр къэзыщта «Альтаир» проектыр «Урысей географие зэгухьэныгъэм» иригъэкIуэкIа зэхьэзэхуэм къыщыхэжаныкIащ, и грантри къихьащ. Проектым къиубыд Iуэхугъуэхэр зыгъэзэщIэнур «Урысей географие зэгухьэныгъэм» хэт «Альтаир» щIалэгъуалэ хасэмрэ Къэбэрдей-Балъкъэрым щыIэ «Ухуэныгъэ» зи фIэщыгъэ жылагъуэ зэгухьэныгъэмрэщ.
Проектым ипкъ иткIэ, еджакIуэхэм, студентхэм, волонтерхэм къыхашри, щIалэгъуалэ гуп зэрагъэпэщащ. Лэжьыгъэм и унэтIакIуэ Куглер Катаринэ зэрыжиIэмкIэ, къыхалъхьа Iуэхугъуэхэр зыфIэгъэщIэгъуэнхэм папщIэ курсхэр къызэрагъэпэщ, абдеж къуршым и щыгум зэрыдэкI щIыкIэхэмрэ Iэмэпсымэхэр зэрызэрахьэмрэ щагъэгъуазэ. Абы къищынэмыщIауэ, ныбжьыщIэхэр щагъэгъуазэ шынагъуэ къэмыгъэхъуным теухуауэ щыIэ хабзэхэмрэ ар къэхъуамэ, япэ дэIэпыкъуэгъур цIыхум зэрептынумрэ. ЩIалэгъуалэм ирата щIэныгъэр зэрызэхащIыкIар къахутэн папщIэ Нартеибгым и щыгум дэкIащ, абы щхьэкIэ къызэрагъэпэща щытыкIэ гугъухэм ирагъэувэурэ.
Еджэныгъэхэр щрагъэкIуэкI Урысейм щытыкIэ къызэрымыкIуэхэмкIэ и министерствэм и «Налшык» къегъэлакIуэ гупым я щIыпIэмрэ Зеикъуэшхуэ (Кизиловка) щыIэ турист IуэхущIапIэмрэ деж.
Щхьэлды и Iэхэлъахэм деж щыIэ бгылъэрызекIуэхэм я тIысыпIэм «Альтаир» щIалэгъуалэ проектым и щIыналъэ Iыхьэр щекIуэкIынущ шыщхьэуIум и 17-м щегъэжьауэ и 20 пщIондэ. Абы хэтынущ щIыналъийм къикIа, «Урысей географие зэгухьэныгъэм» хыхьэ щIалэгъуалэ хасэхэр. Мыбдеж къыщыхэгъэщын хуейщ, зэхьэзэхуэ екIуэкIам Урысей псом къикIыу проекти 180-рэ къызэрагъэхьам, Щхьэлды къакIуэри абы щытекIуахэмрэ къыщыхэжаныкIахэмрэ арауэ зэрыщытыр.
Абы къищынэмыщIауэ, гъэмахуэм и кIэ пщIондэ, гъэ еджэгъуэщIэм щыщ зэмани къыхыхьэу, лъахэхутэ зекIуэхэри къызэгъэпэщын хуейуэ проектым къегъэув. Абы щыгъуэ Iуэхум хэтынухэм Iэмал яIэнущ тхыдэмрэ щэнхабзэмрэ епхауэ Къэбэрдей-Балъкъэрым щыIэ щIыпIэхэм щIалэгъуалэр кIуэну, еплъыну, куууэ зрагъэщIэну, щIыналъэм и щIыуэпсым иIэ уней щхьэхуэныгъэхэм зыщагъэгъуэзэну.
Проектым къызэригъэувымкIэ, щIалэгъуалэм шынагъэ къэмыгъэхъуным хуэунэтIауэ яIэ щIэныгъэм хагъэхъуэнущ, туризмэм, лъахэхутэм, спорт волонтерыгъэм ехьэлIауэ езыхэм къакIэлъыкIуэну ныбжьыщIэхэм щIэныгъэ иратыну зэфIэкI яIэнущ.
ШУРДЫМ Динэ.
